पति के मना करने पर भी सीमा की दोस्ती सौरभ से बढ़ती गई, फिर एक दिन वो हुआ जिसका डर था
“सीमा डियर, तुम इतनी नर्वस क्यों हो रही हो? मैं तुमसे पहली बार तो नहीं मिल रहा हूं। तुम यहीं रहो, मैं एक मिनट में आता हूं,” इतना कहकर सौरभ कमरे से बाहर निकल गया।
कॉल बेल का स्विच दबाते ही सारा घर झनझना उठा। दोपहर के बारह साढ़े बारह का समय होगा। जून की तपती दोपहरी। मुन्नी किचन में आटा गूंथ रही थी। बड़बड़ाते हुए सने हुए हाथों से जैसे ही उसने दरवाजा खोला, श्रीकांत को देखकर सहम गई।
‘साहब आज इतनी जल्दी कैसे आ गए?’ उसने मन में सोचा।
“तुम्हारी मेमसाहब कहां हैं?”
“वो तो घर पर नहीं हैं।”
श्रीकांत के मन में तूफान सा उठा। वह सोचने लगा, ‘सीमा तो कभी भी अकेले या किसी फ्रेंड के साथ कहीं जाती नहीं। पिछले दो तीन महीने से उसके ऑफिस जाते ही तैयार होकर वो रोज कहां निकल जाती है।”
तभी सीमा पर्स हिलाती हुई आ गई और बोली, “अरे तुम! अगर सुबह बता कर जाते तो मैं घर पर ही रहती। छोटे मोटे काम पेंडिंग थे, वो ही निबटाने गयी थी। तुम्हारे पास तो संडे के अलावा कभी टाइम होता ही नहीं है।”
“वो बात नहीं है। देख रहा हूं, आजकल तुम्हें अकेले शॉपिंग करने में मजा आने लगा है,” श्रीकांत ने तंज कसा।
खाना खाकर श्रीकांत ने फाइल और पेपर्स उठाए और ‘ओके”डार्लिंग’ कहता हुआ घर से बाहर निकल गया।
मेन गेट से निकलते ही साइड के कोने में उसकी नजर दो बुझे हुए सिगार पर पड़ी।
श्रीकांत का माथा ठनका, “इस समय सिगार पीने वाला कौन हो सकता है। मेरा कोई दोस्त तो आने वाला नहीं था। दिनेश भाई भी सिगार पीते नहीं और इस समय वो आ भी कैसे सकते हैं?”
ऑफिस के लिए वो काफी लेट हो रहा था इसलिए उसने इस तरफ से ध्यान हटाकर कार ऑफिस की ओर मोड़ दी।
काफी दिन बीत गए। श्रीकांत अपने मन की पीड़ा सीमा से शेयर नहीं करना चाह रहा था। प्यार से ही सीमा के उन्मुक्त कदम रोकने का प्रयास कर रहा था। लेकिन इतना तो वो समझ गया था कि इस सब में सीमा की किसी सहेली के भाई या हसबैंड का इनवॉल्वमेंट जरूर है, पर किसका?
पैसे वाले घरानों में आवारागर्दी करने वाले दिलफेंक और तमाशा देखने वाले लड़कों की कमी नहीं है। वो अपनी शानोशौकत और खर्चीली आदतों की वजह से मिडिल क्लास की भोली भाली सुंदर लड़कियों और विवाहिता औरतों को अपने जाल में फंसाने की कोशिश करते रहते हैं।
बरसों पहले उसने अपनी मां को इसी तपस्या और दुख की आग में तपते देखा है। जब वो सात साल का था, तभी उसके पिता अपनी फ्रेंड के साथ अमेरिका जाकर बस गये। मां एमए तो थीं, किसी तरह कड़ी मेहनत से उन्होंने बीएड किया। फिर कॉलेज में जॉब किया, ताकि श्रीकांत की पढ़ाई में कोई रुकावट न आए।
मां के संस्कारों की अनूठी छाप होने के कारण ही उसे अपनी पत्नी सीमा का ये आचरण सहन नहीं हो पा रहा था। उसने मन ही मन में फैसला किया कि जब तक सच्चाई का पता न लगा ले वो सीमा से किसी भी तरह के जवाब सवाल नहीं करेगा।
अपने डीवाईएसपी दोस्त दिनेश की मदद से उसने सीमा के फोन कॉल को ट्रेस करना शुरू किया।
सीमा इन सब बातों से पूरी तरह अनजान थी। बहुत आगे की सोच पाना उसके बस की बात भी थी नहीं।
कुछ दिन पहले ही सीमा ने अपनी पड़ोसन मिसेज कांता के कहने पर ‘किटी पार्टी’ जॉइन की थी। यहीं पर उसकी दोस्ती उदयपुर के प्रसिद्ध उद्योगपति की बहू कावेरी से हुई। कुछ ही दिनों में सीमा और कावेरी एक दूसरे की अच्छी फ्रेंड बन गयीं। घर परिवार की बातें हुईं, रिश्तों की बातें हुईं।
कावेरी ने बताया कि उसके पति ताश, पार्टियों और पीने पिलाने के बेहद शौकीन हैं।
सीमा ने बताया कि उसके पति पीना तो दूर शराब को छूते तक नहीं हैं।
कावेरी ने सीमा से सहानुभूति जतलाई, “फिर तो तुम्हें बहुत कोफ्त होती होगी।”
“नहीं, कोफ्त की क्या बात है? हसबैंड वाइफ में ‘अंडरस्टैंडिंग’ होनी चाहिए, बाकी बातें बहुत ज्यादा जरूरी नहीं हैं।”
एक दिन कावेरी अपने साथ अपने बंगले पर सीमा को ले गयी। सीमा उसके बंगले की भव्यता और शानोशौकत देखकर हैरान रह गई।
दोनों बाहर लॉन में ही बैठकर बातें कर रहे थे। तभी कावेरी का देवर सौरभ अपनी ग्रेटा कार पोर्टिको में पार्क करके बंगले के अंदर जा ही रहा था कि कावेरी ने पुकारा और सीमा का सौरभ से परिचय करवाया।
तीनों वहीं लॉन में काफी देर तक बैठे रहे। उन दोनों की दोस्ती का वो पहला दिन था। काफी देर हो चुकी थी। सीमा ने उससे चलने की इजाजत मांगी तो कावेरी ने सौरभ से अनुरोध किया, “भैया, अगर आप फैक्टरी की तरफ जा रहे हों तो प्लीज सीमा को उसके घर तक छोड़ दीजिए।”
सौरभ तुरंत मान गया। सीमा कुछ ही समय में सौरभ से काफी हिल मिल गई।
सीमा के घर पहुंच कर सौरभ ने कार से उतरकर अपना हाथ आगे बढ़ा कर सीमा का हाथ पकड़ते हुए बोला, “पहले दिन की दोस्ती में हाथ तो मिलाइए। आज आपकी ड्राइवरी की है मैंने,” सीमा की तरफ हाथ बढ़ाकर सौरभ जोर से हंस पड़ा। सीमा भी उसकी हंसी में शामिल थी।
दो दिन बाद श्रीकांत इवनिंग फ्लाइट से बंबई से जयपुर लौट आया। श्रीकांत के परफॉर्मेंस से उसके बॉस बहुत खुश थे। करोड़ों का मुनाफा हुआ था कंपनी को। बॉस ने अगले महीने उसे प्रमोशन का आश्वासन दिया, साथ ही पच्चीस हजार रुपए पर्सनल शॉपिंग के लिए श्रीकांत के पास भिजवाए। इस सबसे श्रीकांत बहुत गर्वित था।
चार-पांच दिन घर में ऐसे ही गुजर गए। इस बीच श्रीकांत ने महसूस किया कि सीमा घर में कम ध्यान दे रही है।
एक दिन उसने सीमा को टोका, “सीमा, क्या हो गया है तुम्हें? आजकल तुम कोई गुलदस्ता भी नहीं बनवा रही हो? कार्निस भी सूना पड़ा है। डाइनिंग टेबल पर भी फूल नहीं हैं।”
“पिछले कुछ दिनों से मेरी तबियत ठीक नहीं चल रही है,” सीमा ने श्रीकांत से आंखें चुराते हुए कहा। एक पल को उसे ग्लानि भी महसूस हुई कि उन दो पति-पत्नी के बीच किसी तीसरे का आना सही नहीं है। लेकिन जीवन की भूल भुलैया में इंसान को सही-गलत का ध्यान रहता ही कब है?
श्रीकांत प्रमोशन के बाद अपनी दिनचर्या में बिजी हो गया। उधर सीमा, कावेरी और सौरभ अपने रंग में व्यस्त थे। फोन पर प्रोग्राम फिक्स हो जाता और सीमा घर से बाहर निकल जाती।
श्रीकांत को शक हुआ। एक दिन ऑफिस के काम से उसे फुर्सत मिली तो उसने ऑफिस का दरवाजा बंद करके सारे टेप सुने। उसका दिमाग घूम गया। दिल जोर जोर से धड़कने लगा।
सीमा का इन्वॉल्वमेंट सौरभ से चल रहा था। इस परिस्थिति से बचने के लिए उसने फैसला किया कि सीमा को उसे जल्द से जल्द इस भंवर से निकालना होगा, वरना अनर्थ हो जाएगा।
कुछ दिन और बीते। एक दिन ऑफिस से वापस लौटने के बाद उसे सीमा फिर से घर पर नहीं मिली। उसे पूरा यकीन हो गया कि सीमा जरूर कावेरी के ही घर पर होगी।
उसने रामवती को कावेरी के नंबर पर फोन मिलाने के लिए कहा।
श्रीकांत का शक सही निकला। सीमा कावेरी के घर पर थी।
रामवती से कहकर श्रीकांत ने सीमा को तुरंत घर वापस लौटने का आदेश दिया और कॉरिडोर में चहलकदमी करते हुए उसका इंतजार करने लगा।
सीमा के घर में घुसते ही श्रीकांत का धैर्य जवाब दे गया। वह गुस्से में बोला, “सीमा, मुझे तुमसे ऐसी उम्मीद कभी नहीं थी। समझ में नहीं आता कि तुम्हारे मन में आजकल घर के प्रति अनुराग कम क्यों हो गया है। क्या बाहर की जिंदगी से तुम्हारा जीवन कट जाएगा?”
“अपने फ्रेंड सर्कल में जाना कोई पाप तो नहीं। क्या तुम ये चाहते हो कि मैं घर की चारदीवारी में बंद रहूं?”
“सीमा, तुमसे बंद रहने के लिए कौन कहता है? मैं तो तुम्हें दुनिया की क्रूर दृष्टि से बचाना चाहता हूं। मैं तुम्हारा पति हूं, तुम्हें प्यार करता हूं।”
“आई एम वेरी सॉरी श्रीकांत” कहते हुए सीमा ने उसके गले में बाहें डाल दीं।
श्रीकांत ये सोचकर आश्वस्त हो गया कि सीमा को अपनी गलती का एहसास हो गया है। और अब वो अपना ध्यान घर गृहस्थी पर ही लगाएगी।
सीमा कुछ दिनों तक घर पर ही रही। रामवती की मदद से उसने पूरे घर को साफ सुथरा करके नये सिरे से सजाना शुरू कर दिया।
एक दिन ग्यारह बजे उसके मोबाइल की घंटी बजी। सौरभ था। “सीमा, तुम जल्दी से तैयार होकर होटल रॉकव्यू आ जाओ। कावेरी भाभी भी वहीं पहुंचने वाली हैं।”
“नहीं सौरभ, मैं नहीं आ सकती। श्रीकांत भी बाहर गए हैं।”
“आज तो तुम्हें मेरी बात माननी ही होगी। आखिर दोस्तों का भी तो कुछ हक होता है। मैं तुम्हें अपनी गाड़ी से लेने आ रहा हूं।”
“नहीं, तुम लेने मत आओ। मैं टैक्सी लेकर आती हूं। जरा पहले कावेरी से बात कराना।”
“नहीं, वो तो यहां नहीं हैं, बस पहुंचने ही वाली हैं। घर से निकल चुकी हैं,” सौरभ टालने के अंदाज में बोला।
तैयार होते होते सीमा डर रही थी कि कहीं श्रीकांत वापस न आ जाएं। उसकी आत्मा चीख चीखकर कह रही थी कि उसका ये कदम गलत है, लेकिन वो ऐसी स्थिति में भी नहीं थी कि सौरभ की बात को टाल सके।
“हाय सीमा” जैसे ही वो टैक्सी से उतरी सौरभ ने उसका स्वागत किया।
“कावेरी आ गयी क्या?” सीमा की नजरें कावेरी को ढूंढ रही थीं।
“अरे नहीं, उसी का तो इंतजार कर रहा हूं। अच्छा, तुम तो ऊपर चलो। मेरे दोस्त तुम्हारा इंतजार कर रहे हैं।”
सौरभ ने दो कमरे पहले से ही बुक करवा रखे थे। कमरे में पहुंचते ही उसने सीमा का परिचय अपने फ्रेंड मिस्टर सूद और मधुकर से करवाया। फिर बोला, “सीमा डियर, तुम इतनी नर्वस क्यों हो रही हो? मैं तुमसे पहली बार तो नहीं मिल रहा हूं। तुम यहीं रहो, मैं एक मिनट में आता हूं,” इतना कहकर सौरभ कमरे से बाहर निकल गया।
मौका मिलते ही बाहर से आये दोनों दोस्तों ने सीमा के साथ छेड़खानी शुरू कर दी। पीने का दौर शायद पहले ही समाप्त हो चुका था।
सीमा कहती जा रही थी, “प्लीज, डोंट टच मी,” पर तब तक दोनों हब्शीयों की तरह उस पर टूट पड़े। किसी तरह सीमा ने खुद को बचाया और गेट की और भागने लगी ताकि कोई उसे पकड़ न ले। बहुत सारे बैरे इर्द गिर्द जमा हो गये।
बात बिगड़ती देखकर सौरभ अपनी गाड़ी लेकर भाग खड़ा हुआ ताकि वो पकड़ा न जाए।
अब तक होटल का मैनेजर भी पहुंच गया था। उसने घबराई हुए सीमा को आश्वसन दिया,“बेटी, मैं तेरे पिता जैसा हूं, तू ऑफिस में बैठ, मैं इन लोगों से निपट कर आता हूं।”
सीमा की हिचकियां बंद नहीं हो रही थीं। ये सब उसने कहानियों और फिल्मों में ही देखा सुना था।
सीमा के मुंह से सारी राम कहानी सुनकर होटल का मैनेजर खुद उसे घर तक पहुंचाने गया।
जिस कंपनी में श्रीकांत काम करता था उस कंपनी के मालिक सेठ सूरजमल को मैनेजर अच्छी तरह जानता था।
पूरी वारदात की बात सुनकर,सेठ जी बोले, “श्रीकांत तो मेरे बेटे जैसा है, पता नहीं सीमा बेटी इस दुश्चक्र में कैसे फंस गई।”
सीमा ने सारी कहानी सच सच बताते हुए कहा, “मेरा सौरभ से कोई संबंध नहीं था। उसकी भाभी कावेरी मेरी सहेली थी। इसी बहाने वो मुझे अपना दोस्त मानता था।”
सीमा बुरी तरह सहम गयी थी। श्रीकांत के गले लगकर वो खूब रोयी।
श्रीकांत भी मन ही मन में बेहद दुखी था। बोला, “मैं तो तुम्हें पहले से ही कहता था। घर से बाहर कदम सोच समझकर उठाओ, पर तुमने मेरी बात नहीं मानी। खैर, अब जो हुआ सो हुआ।”
काफी देर तक दोनों एक दूसरे की बाहों में थे। सीमा रोते हुए बताए जा रही थी कि उसने श्रीकांत को धोखा नहीं दिया है और श्रीकांत उसे तसल्ली दे रहा था कि उसे सीमा पर पूरा भरोसा है, वो हर हाल में उसके साथ है।
आंसुओं में सारे गिले-शिकवे धुल चुके थे। अब सीमा और श्रीकांत के बीच और कोई नहीं था।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें